Il-Kristjaneżmu qed imut b'ħeffa f'partijiet tal-Lvant Nofsani
Insara jibku lil ħuthom li nqatlu minħabba l-fidi nisranija Il-Kristjaneżmu qed imut bil-mod il-mod f'ċerti partijiet tal-Lvant Nofsani u dan il-pass jista' jieqaf biss jekk il-komunità internazzjonali tagħmel xi ħaġa malajr. Dan hu sostnut f'rapport imniedi fil-House of Commons, fl-Ingilterra, aktar kmieni dan ix-xahar. Fir-rapport "Persegwitati u Minsija" għal din is-sena, li toħroġ il-Karita Nisranija "Aid to Church in Need" iwissi li l-Kristjaneżmu qed jisparixxi fi bliet u rħula fil-Lvant Nofsdani, għax minkejja id-disfatta tal-ISIS, l-impatt tal-ġenoċidju wassal għal emoraġija fin-numru tal-insara. Qabel l-2003, fl-Iraq kienhemm 1.5 miljun nisrani li sa nofs din is-sena niżel għal anqas minn 120,000 persuna – tnaqqis ta' aktar minn 90%. Fis-Sirja n-numru ta' nsara naqas b'żewġ terzi kemm ilu li beda l-ġlied fl-2011. Ir-Rapport jinnota li l-komunità internazzjonali uriet tħassib kbir dwar il-persekuzzjoni tal-insara fir-reġjun, imma naqset li tipprovdi l-għajnuna meħtieġa biex ikunu assigurat l-għixien ta' dawn in-nies. Il-komunità internazzjonali naqset "Persegwitati u Minsija" sab li l-Gvernijiet tal-Punent u n-Nazzjonijiet Uniti naqsu li joffru lill-insara f'pajjiżi bħall-Iraq u s-Sirja l-għajnuna li kellhom bżonn waqt li kien qed jitwettaq dan il-ġenoċidju Ir-Rapport iwissi li l-Knisja f'dan ir-reġjun tista' tisparixxi għal kollox jekk l-Islamisti radikali jkomplu jattakkaw lill-komunitajiet vulnerabbli. Din it-theddida tidher minn rapporti dwar Jihadisti li qed jaħarbu mill-ħabsijiet b'riżultat tal-vjolenza li reġgħet sploiet dan ix-xahar fil-Grigal tas-Sirja. L-istess Rapport jikkonkludi li "jekk jerġa' jkun hemm attakk fuq l-insara mill-ISIS, dan jista' jwassal biex il-Knisja tisparixxi minn dawn il-postijiet". "Iżda jekk is-sigurtà tkun garantita, kollox juri li l-Kristjaneżmu jista' jibqa' preżenti f'Nineveh u Erbil." Żdiedet il-persekuzzjoni "Persegwitati u Minsija" sab ukoll li l-persekuzzjoni tal-insara żdiedet aktar fl-Asja tant li fl-2018 kienu rappurtati 477 inċident, fl-Indja biss. Fl-istess reġjun mietu 300 persuna u aktar minn 500 sfaw feruti f'Ħadd il-Għid, fi Sri Lanka f'attakk fuq tliet knejjes. F'numru ta' pajjiżi Afrikani, l-insara kienu mhedda minn Islamisti li qed jippruvaw jeqirdu l-Knisja bl-użu tal-forza jew b'mezzi oħra fosthom jixtru lin-nies biex jikkonvertu għall-Islam. Fit-Tramuntana u fir-reġjuni tan-nofs tan-Niġerja, il-militanti komplew bir-renju ta' terrur tagħhom kontra l-insara u l-musulmani tant li fl-2018 hu rappurtat li f'dan il-pajjiż inqatlu 3,731 nisrani. F'partijiet oħra tal-kontinent Afrikan, l-akbar theddida għall-insara ġiet mill-gvernijiet. Fil-fatt fi żmien sena kienu attakkati aktar minn 70 knisja fis-Sudan u 32 knisja oħra ngħataw in-nar.